**Ανακοίνωση**

**Κάτι τρέχει με τα κυλικεία των σχολείων**

Πληροφορηθήκαμε ότι σε σχολεία του Δήμου μας όπου δεν λειτουργούν τα υπάρχοντα κυλικεία για την εξυπηρέτηση των μαθητών, τοποθετήθηκαν ήδη -και θεωρούμε βέβαιο ότι δρομολογείται η τοποθέτηση και άλλων- μηχανήματα αυτόματης πώλησης τυποποιημένων τροφίμων.

Αναρωτιόμαστε:

1. Γιατί δε λειτουργούν τα υπάρχοντα κυλικεία;
2. Με ποια απόφαση και τίνος οργάνου πραγματοποιήθηκε η τοποθέτηση αυτών;
3. Κατά πόσον τα πωλούμενα είδη πληρούν τους όρους υγιεινής και ασφάλειας και ποιος τα ελέγχει;
4. Ποιος καρπώνεται τα έσοδα από τη συγκεκριμένη λειτουργία και πόσα ακριβώς έσοδα χάνει ο Δήμος από αυτή;
5. Ποιον εξυπηρετεί τελικά η μη λειτουργία των κυλικείων και η αντικατάστασή τους από μηχανήματα αυτόματης πώλησης χωρίς κανένα έσοδο για το Δήμο;

Θεωρούμε ότι ο Δήμος όφειλε να εξασφαλίσει τη νόμιμη και εμπρόθεσμη λειτουργία των σχολικών κυλικείων, είτε με τη με τη μέχρι τώρα πρακτική, είτε ακόμα και ενθαρρύνοντας τη λειτουργία τέτοιων με μορφή σχολικών συνεταιρισμών για περαιτέρω ενδυνάμωση της συνοχής των σχολικών κοινοτήτων , αλλά και την εξασφάλιση των βέλτιστων συνθηκών υγιεινής διατροφής των παιδιών.

Εν κατακλείδι κ. Δήμαρχε, δεν παίζουμε με την υγεία των παιδιών μας και δεν θα επιτρέψουμε σε κανέναν να παίξει με αυτή.

Για τη Δημοτική Παράταξη
Πνοή Ηράκλειο

Κυριάκος Κουτρούλης